google/wiki40b huggingface dataset:
Κάβουρας

Περιγραφή

Το περπάτημα του κάβουρα γίνεται πλαγίως προς τη μία ή την άλλη του πλευρά, πάνω σε βράχους ή μέσα σε τρύπες και σχισμές τους, σε πέτρες και σε αμμουδιές, μέσα και έξω από το νερό. Το δεκάποδο αυτό έχει κοιλιακό τμήμα χωρίς πόδια, πολύ μικρό και χωμένο σε μία κοιλότητα στο κάτω μέρος του κεφαλοθώρακα. Στο κεφάλι υπάρχουν κοντές κεραίες με αισθητήρια όργανα, στόμα και μάτια πάνω σε κινούμενους μίσχους. Έχουν δύο σιαγόνες πάνω και δύο κάτω. Τα πέντε ζευγάρια ποδιών που διαθέτουν είναι πολύ ανεπτυγμένα και στο πρώτο ζευγάρι ποδιών έχουν στην άκρη λαβίδες. Στα άλλα τέσσερα διαθέτουν «νύχια», τα οποία είναι γαμψά.

Τροφή

Τα καβούρια είναι παμφάγα ζώα και την ημέρα κρύβονται. Η αναζήτηση της τροφής γίνεται συνήθως τη νύχτα. Πολλά είδη τρέφονται αποκλειστικά με φύκια, ενώ άλλα τρώνε μαλάκια, σκουλήκια, άλλα αρθρόποδα, βακτήρια, μύκητες και αυγά μικρών ζώων. Με τις λαβίδες τους τεμαχίζουν την τροφή και ύστερα τη φέρνουν στο στόμα.

Αλίευση

Το 20%  όλων των θαλασσινών αρθρόποδων που αλιεύονται διεθνώς είναι καβούρια και κάθε χρόνο καταναλώνονται πάνω από 1.500.000 τόνοι. Το 1/5 αυτής της ποσότητας αφορά μόνο ένα είδος, το Portunus trituberculatus. Εκτός από τον άνθρωπο, που τον κυνηγά για το κρέας του, εχθρό έχει και το χταπόδι.

Εξέλιξη και συστηματική ταξινόμηση

Τα αρχαιότερα απολιθώματα από κάβουρα χρονολογούνται από την Ιουρασική Περίοδο. Η υφομοταξία Βραχύουρα περιλαμβάνει 93 οικογένειες, όπως επίσης και τα υπόλοιπα από τα Δεκάποδα.

Αναπαραγωγή

Στα περισσότερα δεκάποδα τα σεξουαλικά όργανα υπάρχουν στα πόδια, . Ζώα γονοχωριστικά, τα καβούρια ζευγαρώνουν όταν αλλάξει όστρακο το θηλυκό. Το τελευταίο γεννά εκατομμύρια αυγά. Τα θηλυκά σε πολλά είδη μεταφέρουν τα ίδια τα αυγά τους συγκρατημένα από τη διπλωμένη κοιλιά τους και με το πλάγιο μέρος της. Τα μικρά που βγαίνουν από τα αυγά περνούν δύο μεταβατικά στάδια (αρχικά προνύμφες, που επιπλέουν στο νερό) μέχρι να γίνουν τέλεια ζώα. Αυτό γίνεται  με συνεχή αλλαγή κελύφους (διαδοχικές εκδύσεις) σε διάστημα δύο μηνών. Όταν ενηλικιωθούν, κατεβαίνουν οριστικά στον βυθό.

Πολιτιστικές επιδράσεις

Ο αρχαίος λαός Μότσε του Περού είχε θεοποιήσει τη φύση και ιδιαίτερα τη θάλασσα. Το ενδιαφέρον τους είχε εστιαστεί στα ζώα και σε πολλές απεικονίσεις στην τέχνη τους βρίσκονται και καβούρια.
Lammbock

Περίληψη

Οι φίλοι Κάι (Μόριτς Μπλάιμπτροϊ) και Στέφαν (Λούκας Γκρεγκόροβιτς) διατηρούν στο Βίρτσμπουργκ μια πιτσαρία με delivery. Το σπεσιαλιτέ τους είναι η πίτσα γκουρμέ. Όποιος την παραγγέλνει, παίρνει μαζί με την πίτσα και χασίς δικής τους παραγωγής (καλλιεργούν παράνομα δενδρύλλια σε δασική περιοχή). Ενώ ο Κάι είναι ευχαριστημένος με τη ζωή του, ο Στέφαν, γιος δικαστή και φοιτητής της νομικής έχει αμφιβολίες.

Η επιχείρηση των δυο φίλων πάει καλά μέχρι τη μέρα που ανακαλύπτουν παράσιτα στα δενδρύλλια που κινδυνεύουν να καταστρέψουν την παραγωγή τους. Συμβουλεύονται τον Άχιμ, έναν «βαρύ» χρήστη, ο οποίος όμως στην πραγματικότητα είναι αστυνομικός της δίωξης ναρκωτικών. Επίσης και η τυχαία ανακάλυψη των δενδρυλλίων από δασονόμο κινδυνεύει να καταστρέψει τους δυο φίλους.
Καβάδης Β΄ της Περσίας

Βιογραφία

Μητέρα του ήταν η Μαρία, κόρη του Ρωμαίου Αυτοκράτορα Μαυρικίου, του μεγάλου συμμάχου του Χοσρόη Β΄ και το βαπτιστικό του όνομα ήταν Σιρόης.
Η σύζυγος του πατέρα του Σιρίν κατάφερε να πείσει τον βασιλιά Χοσρόη Β΄ να κηρύξει διάδοχο του Περσικού θρόνου τον δικό της γιο Μαρδανσάχ αντί του Σιρόη, κάτι που έκανε τον Σιρόη να εξοργιστεί. Ο Ρωμαίος Αυτοκράτορας Ηράκλειος, αφού συνέτριψε το 628 τις Περσικές δυνάμεις στην μάχη της Νινευή, ήταν έτοιμος να καταλάβει την πρωτεύουσα του βασιλείου Κτησιφώντα. Ο Χοσρόης Β΄ ήταν έτοιμος να δραπετεύσει από την εξοχική του κατοικία κοντά στην Βαγδάτη, όταν ο Σιρόης συνωμότησε εναντίον του, έκοψε τις γέφυρες και εμπόδισε να δραπετεύσει ο πατέρας του, τον οποίο οι επαναστάτες συνέλαβαν αιχμάλωτο. Ο Σιρόης ανακηρύχθηκε βασιλιάς της Περσίας ως Καβάδης Β΄, ενώ την ίδια εποχή ο Ρωμαϊκός στρατός με επικεφαλής τον ίδιο τον Αυτοκράτορα Ηράκλειο επέστρεφε στην Κωνσταντινούπολη με τον Τίμιο Σταυρό. Ο Καβάδης Β΄, σκληρός και αδίστακτος, σκότωσε τους 18 αδελφούς του μπροστά στον πατέρα του και στην συνέχεια σκότωσε τον ίδιο τον πατέρα του.
Απεβίωσε σε λίγους μήνες την ίδια χρονιά από επιδημία πανώλης· τον διαδέχθηκε ο γιος του Αρδασίρ Γ΄ της Περσίας.
SummerSlam

Το SummerSlam (ελλ.: καλοκαιρινός πάταγος) είναι μία ετήσια διοργάνωση πληρωμής ανά προβολή του WWE που διεξάγεται κάθε Αύγουστο, συνήθως μετά τις 15 του μήνα. Είναι μια από τις πιο ιστορικές διοργανώσεις της εταιρείας επαγγελματικής πάλης, καθώς υπάρχει από το 1988. Από πολλούς ονομάζεται 'το μεγαλύτερο γεγονός του καλοκαιριού για το WWE.

Ιστορία

Το πρώτο SummerSlam διεξήχθη τον Αύγουστο του 1988 στην Νέα Υόρκη και στο γνωστό στάδιο της πόλης, Μάντισον Σκουέαρ Γκάρντεν. Από τότε διοργανώνεται ανελλιπώς κάθε χρόνο και είναι ένα από τα τέσσερα μεγάλα Pay Per Views της εταιρείας (γνωστά και ως Big Four), μαζί με την WrestleMania, το Royal Rumble και το Survivor Series.

Σημαντικότητα

Η WrestleMania θεωρείται το σημαντικότερο γεγονός της επαγγελματικής πάλης. Όμως δεν είναι πολλά τα Pay Per Views που μπορούν να συγκριθούν μαζί της. Το μοναδικό ίσως που συγκεντρώνει τόσα βλέμματα πάνω του, όσο η 'Mania, είναι το SummerSlam, που έχει πάρει από πολλούς, τον χαρακτηρισμό 'WrestleMania του καλοκαιριού'.

Δημιουργία

Η δημιουργία του έγινε όταν ο πρόεδρος του WWE, Βινς Μακμάν, θέλησε να έχει ένα μεγάλο Pay Per View κάθε εποχή. Η μόνη που δεν είχε, ήταν το καλοκαίρι και η ονομασία του είναι χαρακτηριστική (Summer Slam = Καλοκαιρινός Πάταγος). Επίσης, προσπάθησε να έχει την ίδια σημαντικότητα με την WrestleMania, βάζοντας μερικές χρονιές διάφορες σημαντικές επιστροφές παλαιστών, αλλά και πολλούς διάσημους.
Πρίγκιπας Αχιλλέας - Ανδρέας της Ελλάδας και της Δανίας

Βιογραφία

Ο Αχιλλέας γεννήθηκε στις 12 αυγούστου του 2000 στο Weill Cornell Medical Center, στη Νέα Υόρκη. Μεγάλωσε στο Λονδίνο το 2004, όταν η οικογένειά του αποφάσισε να μετακομίσει στην Αγγλία για να μείνει κοντά στους πατρικούς παππούδες του. Μετακόμισε πίσω στη Νέα Υόρκη, όταν ο μεγάλος του αδερφός και η αδερφή του άρχισαν την πανεπιστημιακή ζωή. Είναι ο μικρότερος αδερφός της Πριγκίπισσας Μαρίας - Ολυμπίας και του Πρίγκιπα Κωνσταντίνου Αλέξιου, και μεγαλύτερος αδελφός του Πρίγκιπα Οδυσσέα-Κίμωνα και του Πρίγκιπα Αριστείδη -Σταύρου. Οι πατρικοί παππούδες του είναι ο Βασιλιάς Κωνσταντίνος Β' της Ελλάδας και η Άννα-Μαρία της Δανίας. Είχε βαφτιστεί σε μια ελληνική Ορθόδοξη τελετή στο St. Sophia Cathedral στο Λονδίνο, στις 7 ιουνίου 2001. Τον Δεκέμβριο του 2017, έκανε μια guest εμφάνιση στην Αμερικανική τηλεοπτική σαπουνόπερα "Τόλμη και Γοητεία".

Καταγωγή

Από το πλευρό του πατέρα του είναι μέλος της Ελληνικής Βασιλικής Οικογένειας και της Δανέζικης Βασιλικής Οικογένειας.Ο πατρικός προ-προ-παππούς του Αχιλλέα - Ανδρέα, Κωνσταντίνος Α' της Ελλάδας, ήταν γιος του Γεωργίου Α ' της Ελλάδας, του οποίου ο πατέρας ήταν ο Christian IX της Δανίας. Ως απόγονος της αρσενικής γραμμής του Christian IX, κατέχει τον τίτλο του Πρίγκιπα της Δανίας.
Η μητέρα του είναι κόρη του Αμερικανού - γεννημένου Βρετανού δισεκατομμυριούχου Ρόμπερτ Γουόρεν Μίλερ και της σύζυγού του από το Εκουαδόρ, Μαρί Σαντάλ Pesantes. Ο μητρικός παππούς του Αχιλλέα - Ανδρέα είναι απόγονος του Mayflower και συνδέεται με τη Βρετανική Βόρεια Αμερικανική αποικιοκρατική ελίτ. Η οικογένειά του ισχυρίζεται ότι είναι απόγονοι του Ερρίκου Α' της Αγγλίας, Louis IV της Γαλλίας, και του Γουλιέλμου της Σκωτίας.
Λουδοβίκος Αλέξανδρος του Λαμπάλ

Βιογραφία

Γεννήθηκε στο Οτέλ ντε Τουλούζ και ήταν ο μόνος (επιζών) γιος του Λουδοβίκου-Ιωάννη-Μαρία δούκα του Παντιέβρ και της Μαρίας-Τερέζας-Φελισίτας των Έστε, κόρης του Φραγκίσκου Γ΄ δούκα της Μόντενα.

Οικογένεια

Το 1767 νυμφεύτηκε τη Μαρία-Τερέζα της Σαβοΐας, κόρη του Λουδοβίκου-Βίκτωρα πρίγκιπα του Καρινιάνο· δεν απέκτησαν απογόνους.
Παλαιός Κόσμος

Ο Παλαιός Κόσμος αποτελείται από τις ηπείρους της Αφρικής, Ευρώπης και Ασίας, ως όρος χρονολογείται από τα τέλη του 16ου αιώνα και χρησιμοποιείται για να περιγράψει την περιοχή του γνωστού κόσμου πριν την Ευρωπαϊκή επαφή με την ήπειρο της Αμερικής στα τέλη του Μεσαίωνα από τον Κολόμβο. Χρησιμοποιείται σε αντιδιαστολή με τον όρο Νέος Κόσμος, ο οποίος περιγράφει την Αμερική κυρίως, καθώς και την Ωκεανία.

Ιστορικό

Στο πλαίσιο της αρχαιολογίας και της μελέτης της παγκόσμιας ιστορίας, ο όρος περιγράφει τα μέρη αυτά του κόσμου τα οποία διατηρούσαν μια έμμεση πολιτιστική και εμπορική επαφή μεταξύ τους ξεκινώντας από την Εποχή του Χαλκού και έπειτα, την οποία έφερε η δημιουργία των πρώτων πολιτισμών, κυρίως στις εύκρατες περιοχές μεταξύ του 45ου και 25ου παράλληλου, στην περιοχή της Μεσογείου, Μεσοποταμίας, Ιρανικού οροπεδίου, Ινδίας και Κίνας.
Κατά την αρχαιότητα, το μεγαλύτερο μέρος των περιοχών αυτών συνδέθηκε κυρίως κατά την διάρκεια της Ελληνιστικής περιόδου, και κατόπιν σε ένα πιο περιορισμένο βαθμό από τη Ρωμαϊκή αντίστοιχη. Η εδραίωση του Δρόμου του Μεταξιού κατά τον Μεσαίωνα, έφερε την πρώτη ευρεία και συστηματική ανταλλαγή αγαθών και πολιτιστικών στοιχείων μεταξύ Ανατολικής Ασίας, Μέσης Ανατολής, Ευρώπης και Βόρειας Αφρικής.

Χρήση

Η αποτύπωση των τριών ηπείρων της Ευρώπης, Ασίας, και Αφρικής ως ένα ενιαίο κόσμο, συναντάται από την αρχαιότητα, με τα όρια του να αποτυπώνονται στο έργο του Κλαύδιου Πτολεμαίου και στις απεικονίσεις του παγκόσμιου χάρτη του, καθώς και από άλλους γεωγράφους της αρχαιότητας οι οποίοι είχαν ταξιδέψει κατά μήκος των ποταμών του Νείλου στην Αφρική, και του Ντον στα όρια του Καυκάσου. Μερικές δεκαετίες μετά την ανακάλυψη της Αμερικής το 1492, εμφανίστηκε και η πρώτη χρήση του όρου "Παλαιός Κόσμος" στα τέλη του 16ου αιώνα.
Ο όρος χρησιμοποιείται επίσης και στη Βιολογία, κυρίως για να περιγράψει τα είδη που ζούν στις αντίστοιχες περιοχές του πλανήτη.
Στην σύγχρονη Γεωγραφία, η περιοχή αυτή περιγράφεται ως Ευρασία ή και Ευρασία-Αφρική.
Θεόδωρος Φορτσάκης

Ακαδημαϊκή σταδιοδρομία

Γεννήθηκε το 1954 στην Αθήνα. Αποφοίτησε από το Κολλέγιο Αθηνών και στη συνέχεια σπούδασε νομική στο Πανεπιστήμιο Αθηνών και στο Πανεπιστήμιο Παντεόν-Ασσάς (Παρίσι ΙΙ). Είναι καθηγητής στη Νομική Σχολή Αθηνών από το 1990, όπου διετέλεσε αντιπρόεδρος από το 2007 ως το 2009 και πρόεδρος από το 2009 ως το 2014. Από το 2014 ως το 2015 ήταν πρύτανης του Πανεπιστημίου Αθηνών. Επιπλέον ήταν επισκέπτης καθηγητής στο Πανεπιστήμιο Πάνθεον-Σορβόννη (Παρίσι Ι), στο Πανεπιστήμιο Μασσαλίας και στο Πανεπιστήμιο Παντεόν-Ασσάς.
Έχει εργαστεί και ως δικηγόρος και είναι δικηγόρος παρ' Αρείω Πάγω από το 1981, ενώ από το 2012 έως το 2013 ήταν μέλος του Ανωτάτου Ειδικού Δικαστηρίου.
Έχει συγγράψει αρκετά βιβλία νομικού περιεχομένου.

Πολιτική σταδιοδρομία

Στις εκλογές του Ιανουαρίου του 2015 εξελέγη βουλευτής Επικρατείας με τη Νέα Δημοκρατία και ανανέωσε τη βουλευτική του θητεία στις εκλογές του Σεπτεμβρίου του ίδιου έτους.
Από το 2015 έως το 2016 ήταν τομεάρχης Παιδείας του κόμματος της Νέας Δημοκρατίας.
Στις βουλευτικές εκλογές του 2019 ήταν υποψήφιος στην Α' Αθηνών, ωστόσο δεν εξελέγη.

Βραβεύσεις

Έχει λάβει παράσημα από τη Γαλλική Δημοκρατία. Μεταξύ αυτών, το 2015 έλαβε το παράσημο του «Αξιωματικού της Λεγεώνας της Τιμής», το 2012 το παράσημο του «Αξιωματικού του Τάγματος του Φοίνικα για τους Ακαδημαϊκούς» και το 2006 το παράσημο του «Ιππότη του Τάγματος του Φοίνικα για τους Ακαδημαϊκούς».
Βουλευτικές εκλογές στο Τζιμπουτί 2008

Το Κοινοβούλιο του Τζιμπουτί αποτελείται από 65 έδρες και εκλέγεται ανά πενταετία. Στις βουλευτικές εκλογές που διεξήχθησαν στις 8 Φεβρουαρίου του 2008, δεν έλαβαν μέρος υποψήφιοι από τα κόμματα της αντιπολίτευσης, σε ένδειξη διαμαρτυρίας για παρατυπίες από τη μεριά του κυβερνώντος κόμματος.
Ο κυβερνών συνασπισμός, Ένωση για την Προεδρική Πλειοψηφία (UMP), κέρδισε καθολική νίκη, με σχεδόν 95% των ψήφων και 65 έδρες (όλες). Στις αντίστοιχες εκλογές του 2003 το UMP είχε κερδίσει και τις 65 έδρες, παρά το γεγονός ότι η αντιπολίτευση είχε κερδίσει το 38% των ψήφων.
Η Αφρικανική Ένωση και ο Αραβικός Σύνδεσμος έστειλαν παρατηρητές και επέβλεψαν την εκλογική διαδικασία, για την οποία ανέφεραν θετικά σχόλια.
Φερδινάνδος ο Ιερός Πρίγκιπας

Βιογραφία

Ήταν ο πέμπτος γιος τού Ιωάννη Α΄ της Πορτογαλίας και της Φιλίππας των Ανζού, κόρης τού Ιωάννη της Γάνδης 1ου δούκα τού Λάνκαστερ. 
Το 1437 συμμετείχε στην πολιορκία της Τανγκέρης, που διεξήγε ο τρίτος αδελφός του Ερρίκος ο θαλασσοπόρος, η οποία ήταν καταστρεπτική. Διαπραγματεύθηκε τη συνθήκη μεταξύ των ηγεμόνων της Πορτογαλίας και τού Μαρόκου και σύμφωνα με τους όρους της παραδόθηκε ως όμηρος στους Μαρινίδες τού Μαρόκου για την παράδοση της Θέουτα. Στην αρχή ο Φερδινάνδος εκρατείτο στο Αζιλάχ σε σχετική άνεση, ως ευγενής όμηρος που ήταν. Όταν όμως έγινε φανερό, ότι οι αρχές της Πορτογαλίας δεν είχαν πρόθεση να παραδώσουν τη Θέουτα, η κατάστασή του υποβαθμίστηκε: μεταφέρθηκε σε φυλακή στο Φεζ, όπου εκτέθηκε σε πολύ σκληρότερες συνθήκες κράτησης. Οι διαπραγματεύσεις για την ελευθέρωσή του συνεχίστηκαν με διαλείμματα για έτη, αλλά δεν κατέληξαν σε αποτέλεσμα, έτσι απεβίωσε εγκάθειρκτος το 1443 στο Φεζ σε ηλικία 41 ετών.
Η λαϊκή αντίληψη τον θεώρησε έναν άγιο πρίγκιπα και αυτή ενθαρρύνθηκε από τον Οίκο των Αβίς. Έμεινε ο λαϊκός άγιος, χωρίς να αγιοποιηθεί από την Καθολική Εκκλησία.
Ράσο της Βαυαρίας

Βιογραφία

Ο Ράσο-Μαξιμίλιαν-Ρούπρεχτ γεννήθηκε στο ανάκτορο Λόιτστετεν κοντά στο Στάρνμπεργκ της Βαυαρίας και ήταν ο δευτερότοκος γιος του Φραγκίσκου πρίγκιπα της Βαυαρίας και της Ισαβέλλας-Αντωνίας του Κρόυ, κόρης του Καρλ-Άλφρεντ δούκα του Κρόυ.
Ομφαλός

Ο ομφαλός ή αφαλός είναι ένα σημάδι στην κοιλιά, που προκαλεί ο ομφάλιος λώρος στο νεογέννητο μωρό όταν επουλώνει μετά την γέννηση.
Όλα τα πλακουντοφόρα θηλαστικά έχουν έναν ομφαλό. Ενώ στους ανθρώπους είναι αρκετά ευδιάκριτος, στα περισσότερα θηλαστικά εμφανίζεται μόνο ως λεπτή άτριχη γραμμή. Στους ανθρώπους, το σημάδι μπορεί να εμφανιστεί ως βαθούλωμα ή ως προεξοχή. Αν και μπορούν να χωριστούν σε αυτές τις δύο κατηγορίες, οι ομφαλοί των ανθρώπων διαφέρουν πάρα πολύ ως προς το μέγεθος, την μορφή, το βάθος ή το μήκος και γενικά την όλη εμφάνισή του.
Νικηφόρος Κομνηνός

Βιογραφία

Ο Νικηφόρος Κομνηνός είναι ένα από τα πρώτα καταγεγραμμένα μέλη της Οικογένειας των Κομνηνών, αλλά τίποτα δεν είναι γνωστό από τα πρώτα χρόνια της ζωής του ή τη σχέση του με τον κύριο κλάδο της οικογένειας, η οποία τελικά ανήλθε στον θρόνο λίγο μετά την δράση του. Ο Έλληνας λόγιος Κωνσταντίνος Βαρζός πρότεινε ότι γεννήθηκε περίπου το 970, και ότι ήταν ο μικρότερος αδερφός του πατριάρχη της δυναστείας των Κομνηνών, Μανουήλ Ερωτικού Κομνηνού, αλλά καμία από αυτές τις υποθέσεις δεν μπορεί να επαληθευτεί.
Ο Νικηφόρος αναφέρεται για πρώτη φορά σε ιστορική καταγραφή περίπου το 1022, λίγο μετά που ο Βασιλιάς του Βασπουρακάν, Σεναχειρήμ Ιωάννης (βασ. 1003-1021), ανίκανος να αντισταθεί στην πίεση των Μουσουλμάνων γειτόνων του, παρέδωσε το βασίλειό του στον Βυζαντινό αυτοκράτορα Βασίλειο Β΄, με αντάλλαγμα μεγάλα κτήματα και την διακυβέρνηση του Θέματος της Σεβαστείας.Ο Βασίλειος Β΄ αρχικά έδωσε τη νέα επαρχία («Ἀσπρακανία ή Βαασπρακανία») στον Βασίλειο Αργυρό, αλλά αναγκάστηκε να τον αντικαταστήσει σύντομα λόγω της ανικανότητάς του. Ο πρωτοσπαθάριος Νικηφόρος Κομνηνός επιλέχτηκε να διαδεχθεί τον Βασίλειο Αργυρό ως κυβερνήτης (στρατηγός ή κατεπάνω), και σύντομα κατάφερε να επιβάλει τη βυζαντινή εξουσία στη χώρα. Ο σύγχρονός του Αρμένιος ιστορικός Αριστάκης Λαστιβέρτσι καταγράφει ότι ο Νικηφόρος κατέλαβε το πριγκιπάτο της Άρζης στη βόρεια ακτή της Λίμνης Βαν, και την ενσωμάτωσε στην επαρχία του, αν και σύμφωνα με την αφήγηση του ομοίως σύγχρονου Άραβα Χριστιανού ιστορικού Γιαχία της Αντιόχειας, αυτό έγινε από τον ίδιο τον Αυτοκράτορα Βασίλειο.
Ο Νικηφόρος Κομνηνός συνέχισε να υπηρετεί ως στρατηγός του Βασπουρακάν υπό τον αδελφό και διάδοχο του Βασιλείου Β',τον Κωνσταντίνο Η΄, αλλά το 1026 απολύθηκε λόγω υποψιών για σχεδιαζόμενη στάση, και ανακλήθηκε στην Κωνσταντινούπολη, όπου τυφλώθηκε. Οι ιστορικές πηγές αναφέρουν δυο διαφορετικές εκδοχές για τους λόγους της ανάκλησής του: ο Βυζαντινός χρονικογράφος Ιωάννης Σκυλίτζης αναφέρει ότι ο Νικηφόρος απαίτησε γραπτή υπόσχεση πίστης προς το πρόσωπό του από τα στρατεύματά του, που προορίζονταν να χρησιμοποιηθούν εναντίον των γειτονικών Τούρκων ηγεμόνων, αλλά η οποία ερμηνεύτηκε από τον Κωνσταντίνο ως μια προσπάθεια ημιουργίας μια δύναμης προσωπικά πιστή στον Νικηφόρο. Ενώ ο Σκυλίτζης θεωρεί τις εναντίον του Νικηφόρου κατηγορίες αβάσιμες και κατηγορεί τον υπερβολικά καχύποπτο Κωνσταντίνο, ο Αριστάκης ισχυρίζεται ότι ο Νικηφόρος πράγματι είχε εμπλακεί σε προδοτικές συνομιλίες με το Βασιλιά Γεώργιο Α΄ της Γεωργίας (βασ. 1014-1027), με στόχο είτε να ανακηρύξει τον εαυτό του αυτοκράτορα, ή να μετατρέψει το Βασπουρακάν σε ανεξάρτητο βασίλειο. Όταν ωστόσο τα στρατεύματα της Καππαδοκίας το ανακάλυψαν, συνέλαβαν το Νικηφόρο και τον έστειλαν ως αιχμάλωτο στην Κωνσταντινούπολη, όπου ο Κωνσταντίνος Η΄, μετά από προσεκτική εξέταση της υπόθεσης και πειθόμενος για την ενοχή του Νικηφόρου, τον τύφλωσε μαζί με οκτώ από τους συντρόφους του τον επόμενο χρόνο.
Η μοίρα του μετά από αυτό, η ημερομηνία του θανάτου του, καθώς και η ύπαρξη απογόνων, είναι άγνωστα.
Χρυσόστομος Παπαγεωργίου

Βιογραφικά στοιχεία

Ο Χρυσόστομος Παπαγεωργίου γεννήθηκε στα μέσα του 19ου αιώνα στη Δράμα. Σχημάτισε δικό του ένοπλο σώμα και έδρασε στην περιοχή του νομού Δράμας από το 1903 έως το 1908. Υπήρξε προστάτης του Ελληνικού στοιχείου στην περιοχή, καθώς οι βιαιότητες των Βουλγάρων κομιτατζήδων ήταν ιδιαίτερα καταστρεπτικές για την Ελληνική πλευρά.
Μέτωπο Ευρωπαϊκής Ρεαλιστικής Ανυπακοής

Ιστορικό

Το Μέτωπο Ευρωπαϊκής Ρεαλιστικής Ανυπακοής ιδρύθηκε στις 26 Μαρτίου 2018, από τον πρώην υπουργό Οικονομικών, Γιάνη Βαρουφάκη. Η παρουσίαση του κόμματος έγινε σε ειδική εκδήλωση στην Αθήνα.
Τον Δεκέμβριο του ίδιου έτους, προσχώρησε στο ΜέΡΑ25 η πρώην ευρωβουλευτής (εκλεγμένη με τον ΣΥ.ΡΙΖ.Α.), Σοφία Σακοράφα.
Στις ευρωεκλογές του 2019, το κόμμα ελαβε ποσοστό της τάξεως του 2,99% και δεν κατάφερε για λίγες ψήφους να εκλέξει ευρωβουλευτή. Παρ' όλα αυτά στις εθνικές εκλογές του ίδιου έτους κατάφερε να μπει στη Βουλή με 3,44%, εκλέγοντας εννέα βουλευτές.
Πήτερ Όλερτον

Βιογραφικό

Ο Όλερτον γεννήθηκε στις 20 Μαΐου του 1951 στην Αγγλία και έπαιζε στον χώρο της επίθεσης.Αφού αγωνίστηκε στις ομάδες νέων της Πρέστον Νορθ Εντ και της Μπλάκπουλ καθώς και στην Φλίτγουντ Τάουν,μετανάστευσε το 1971 στην Αυστραλία για να αγωνιστεί για την Ringwood Wilhelmina στο Πολιτειακό Πρωτάθλημα της Βικτώρια. Μετέπειτα αγωνίστηκε σε πολλές ομάδες με κυριότερες τις APIA Leichhardt (1974-75), Σάουθ Μέλμπουρν (1976-77), όπου πέτυχε 16 γκολ σε 42 αναμετρήσεις, και Μαρκόνι Στάλιονς (1978) ενώ έκλεισε την καριέρα του το 1980 στην Preston Lions FC της Μελβούρνης.
Με την φανέλα της Εθνικής Αυστραλίας αγωνίστηκε 31 φορές απο το 1974 ως το 1977, πετυχαίνοντας συνολικά 15 τέρματα.Σ το Μουντιάλ του 1974 αγωνίστηκε στους αγώνες κόντρα στην Δυτική Γερμανία και στην Χιλή. Μετά την απόσυρσή του από την ενεργό δράση ασχολήθηκε από το 1983 με την προπονητική με μεγάλη επιτυχία.
2032 Έθελ

Φυσικά χαρακτηριστικά

Η μέση διάμετρος της Έθελ εκτιμάται σε 36,31 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,0233 (η επιφάνειά της είναι πιο σκούρα από ένα κομμάτι κάρβουνο). Είναι άγνωστο αν και με ποια περίοδο περιστρέφεται η Έθελ γύρω από τον εαυτό της.
Γέφυρα Ζέζελι

Ιστορία

Η αρχική γέφυρα Ζέζελι (μήκους 377 μέτρων) χτίστηκε από το 1957 έως το 1961 ως αψιδωτή γέφυρα. Η γέφυρα σχεδιάστηκε από τον εξέχοντα γιουγκοσλάβικο πολιτικό μηχανικό Μπράνκο Ζέζελι και κατασκευάστηκε από την Mostogradnja. Συνέδεε την αστική περιοχή του Νόβι Σαντ και το Πετροβαραντίν. Κατά τη διάρκεια της ύπαρξής της, υπηρέτησε ως μέρος διεθνούς σιδηροδρομικής γραμμής και ως διαδρομή μεταφοράς μέσω του Νόβι Σαντ.
Κατά τη διάρκεια των νατοϊκών βομβαρδισμών της Γιουγκοσλαβίας, η γέφυρα βομβαρδίστηκε 12 φορές. Στις 23 Απριλίου 1999, τελικά κατεδαφίστηκε, με αποτέλεσμα το κόψιμο των σιδηροδρομικών μεταφορών μεταξύ Βελιγραδίου και Σουμπότιτσα, δηλαδή της Σερβίας και Ουγγαρίας. Κατά την διάρκεια των βομβαρδισμών, οι τρεις μεγάλες γέφυρες επί του Δούναβη στο Νόβι Σαντ (Γέφυρα Ζέζελι, Γέφυρα Βαραντίν και Γέφυρα Ελευθερίας) κατεδαφίστηκαν ολοκληρωτικά.
Το 2000 κατασκευάστηκε μια προσωρινή Οδική-Σιδηροδρομική Γέφυρα κοντά στη γέφυρα Ζέζελι, η οποία κατασκευάστηκε για να αντικαταστήσει τη γέφυρα Ζέζελι μέχρι να κατασκευαστεί η νέα. Με τα χρόνια, η κατασκευή της νέας γέφυρας Ζέζελι αναβλήθηκε αρκετές φορές.
Τον Απρίλιο του 2012 οι εργασίες κατασκευής της νέας γέφυρας στον ίδιο χώρο ξεκίνησαν επίσημα. Ο κύριος σχεδιαστής της νέας γέφυρας ήταν ο Αλεξάνταρ Μπόγιοβιτς, ενώ ο συμβασιούχος ήταν μια διεθνής κοινοπραξία, η JV Azvi - Taddei – Horta Coslada. Ηνέα γέφυρα είναι οπτικά σχεδόν πανομοιότυπη με την κατεδαφισμένη γέφυρα, εκτός από το ότι οι αψίδες είναι κατασκευασμένες από χάλυβα και όχι προεντεταμένο σκυρόδεμα. Επίσης, η γέφυρα αποτελείται από δύο αψίδες μήκους 177 μέτρων και ύψους 34 μέτρων, ενώ η μεγαλύτερη αψίδα έχει μήκος 219 μέτρων και ύψος 42 μέτρων.
Τον Οκτώβριο του 2017, οι αψίδες της γέφυρας Ζέζελι συνδέθηκαν μετά από πέντε χρόνια κατασκευής και δεκαοχτώ χρόνια μετά την κατεδάφιση της προηγούμενης γέφυρας. Τον Οκτώβριο του 2017, το κόστος κατασκευής ήταν 51.71 εκατομμύρια ευρώ. Τον Απρίλιο του 2018 η γέφυρα ολοκληρώθηκε και δημιουργήθηκαν τακτικές σιδηροδρομικές μεταφορές. Οι οδικές μεταφορές αναμένονται να ολοκληρωθούν το 2018.
Μασεντά (νομαρχία)

Γεωγραφία

Η Μασεντά βρίσκεται νότια της Γουινέας και δυτικά του Νζερεκορέ. Συνορεύει στα ανατολικά με την Μπεϋλά, στα νότια με το Γιομού, στα νοτιοανατολικά με το Νζερεκορέ, στα δυτικά με το Γκουεκεντού, στα βόρεια με το Κισσιντουγκού, στα βορειοανατολικά με το Κερουανέ και στα νοτιοδυτικά με τη Λιβερία.
Κατολίσθηση

Η κατολίσθηση είναι φυσική καταστροφή στην οποία συμβαίνει επικίνδυνη ολίσθηση, η οποία περιλαμβάνει τα πραγματικά στοιχεία του εδάφους, συμπεριλαμβανομένων βράχων, δέντρων, χώματος και γενικότερα οποιουδήποτε συστατικού μπορεί να παρασυρθεί.
Η εκδήλωση κατολισθητικών φαινομένων αποτελεί απόρροια ελλιπούς ευστάθειας των πρανών έναντι στατικών και σεισμικών φορτίων. Ένα πρανές μπορεί να αστοχήσει υπό την επίδραση γεωλογικών, μορφολογικών, φυσικών ή ανθρωπογενών παραγόντων, όπως είναι οι βροχοπτώσεις (η πιο συχνή αιτία), οι σεισμοί, οι ηφαιστειακές εκρήξεις ή μια γενική αστάθεια του εδάφους. Η κατολίσθηση λάσπης ή λασπολίσθηση είναι μία ιδιαίτερη κατηγορία κατολισθήσεων, κατά τις οποίες οι έντονες βροχοπτώσεις αναγκάζουν το χαλαρό έδαφος μιας απότομης πλαγιάς να καταρρεύσει και να ολισθήσει προς τα κάτω.
Το μέγεθος των κατολισθήσεων ποικίλλει, όμως πρόκειται για κινήσεις με μεγάλες ποσότητες υλικού, ικανές να προκαλέσουν καταστροφές όπως αποκλεισμός δρόμων μέχρι απώλεια ανθρώπινων ζωών. Συνήθως μια κατολίσθηση διαρκεί από ένα μέχρι δύο λεπτά, ενώ μερικές φορές η ταχύτητα των μετακινούμενων μαζών φτάνει τα 60 με 150 μέτρα ανά δευτερόλεπτο.
Σονάτα για πιάνο No. 12 (Μότσαρτ)

Η Σονάτα για πιάνο No. 12 σε Φα μείζονα, K. 332/300k είναι σονάτα του Βόλφγκανγκ Αμαντέους Μότσαρτ, που γράφτηκε κατά την ίδια περίοδο με τη 10η και την 11η σονάτα για πιάνο, και αποτελεί το τρίτο από τα τρία έργα του κύκλου έργων K.330-332. Και οι τρεις σονάτες αυτές, είχαν κυκλοφορήσει το 1784, στη Βιέννη. Στην αρχή υπήρξε η εντύπωση ότι γράφτηκε τη δεκαετία του 1770, στο Παρίσι, παρόλα αυτά, πλέον, μοιάζει πιθανότερο να γράφτηκε περί το 1773, στη Βιέννη, όπου ο Μότσαρτ είχε μετακομίσει. 
Η σονάτα αποτελείται από τρία μέρη: Ι) Allegro, 3/4, ΙΙ) Adagio  σε Σι ύφεση μείζονα και ΙΙΙ) Allegro assai, 6/8. Γενικότερα, η σονάτα ακολουθεί τη συνηθισμένη μορφή μιας σονάτας. Το δεύτερο μέρος της σονάτας ακούγεται και στην ταινία Immortal Beloved (1994), σε μία σκηνή μαθήματος της Τζιουλιέτα Τζικιάρντι, με τον Λούντβιχ βαν Μπετόβεν. Μία μέση περίπου εκτέλεση της σονάτας διαρκεί περί τα 18 λεπτά.
Κράτος πρόνοιας

Το κράτος πρόνοιας είναι το θεσμικό πλαίσιο παροχής κοινωνικών δικαιωμάτων στους τομείς υγείας, εκπαίδευσης και εν γένει παροχής κοινωνικών υπηρεσιών. Ιστορικά το κράτος πρόνοιας αποτελεί  καθορισμένη μορφή του καπιταλιστικού κράτους με τη σύγχρονη μορφή της διοίκησης.